Šunmjó Masuno je hlavný kňaz v zenovom buddhistickom chráme v Japonsku starom 450 rokov, uznávaný architekt zenových záhrad vytvorených pre klientov na celom svete, profesor environmentálneho dizajnu na jednej z popredných japonských umeleckých škôl. Prednášal na mnohých školách vrátane Harvardovej vysokej školy dizajnu, Cornellovej a Brownovej univerzity.

PREDSLOV

Len jemné posuny vo zvykoch a v pohľade na veci.

Nič viac nepotrebujete, aby ste prežili obyčajný život.

Navštívite chrám alebo svätyňu v starobylom meste a dívate sa na pokojné záhrady.

Spotíte sa pri vystupovaní na horu a z vrcholu si užívate nádherný výhľad.

Stojíte pred krištáľovo modrým morom a iba hľadíte na obzor.

Zažili ste takýto povzbudzujúci pocit v mimoriadnych chvíľach, keď ste boli vzdialený od ruchu každodenného života?

Pri srdci máte ľahší pocit a v tele vám prúdi teplá energia. Na okamih zmiznú starosti a stres bežného života a v tej chvíli cítite len seba a ste plný života.

V súčasnosti veľa ľudí stratilo pevnú pôdu pod nohami – trápia sa a sú zmätení z toho, ako majú žiť. Preto v snahe o obnovu duševnej rovnováhy vyhľadávajú nevšednosť.

No predsa...

Hoci ste sa už raz zresetovali, nevšednosť zostáva mimo každodennosti.

Po návrate do bežného života sa stres hromadí znova a myseľ sa vyčerpáva. Máte pocit, že sa ohýbate pod bremenom a znovu vyhľadávate nevšednosť. Zdá sa vám tento kolobeh, ktorý sa nikdy nekončí, povedomý?

Nech horekujete nad zložitosťami života, koľko chcete, zmeniť svet nie je jednoduché.

Ak svet nejde tak, ako by ste chceli, možno je lepšie zmeniť sám seba.

Potom môžete akýmkoľvek svetom, na aký natrafíte, prechádzať pohodlne a s ľahkosťou.

Čo keby ste namiesto snahy nájsť nevšednosť mohli žiť radostnejšie len drobnou zmenou bežného, každodenného života?

V tejto knihe sa píše práve o tom – o bežnom živote v zenovom štýle.

Zmeniť životný štýl nemusí byť také ťažké.

Jemné zmeny zvykov, mierny posun v perspektíve.

Nemusíte ísť do starobylých japonských hlavných miest Kjóto a Nara, nemusíte vystúpiť na horu Fudži a nemusíte žiť pri oceáne. Nevšednosť možno zažiť naozaj len vynaložením nepatrnej námahy.

V tejto knihe vám ukážem, ako to urobiť pomocou zenu.

Zen je založený na náuke, v ktorej ide v podstate o to, ako môžu ľudia žiť v tomto svete.

Inými slovami, v zene ide o zvyky, predstavy a odporúčania na prežívanie šťastného života. Zen je pokladnicou hlbokej, no pritom jednoduchej životnej múdrosti.

Zenové učenie je obsiahnuté v štyroch formuláciách, ktoré vyjadrujú v podstate toto: „Duchovné prebudenie sa odovzdáva mimo sútier a nedá sa zažiť prostredníctvom slov a písmen; zen sa zameriava priamo na ľudskú myseľ a umožňuje vnímať svoju pravú podstatu a dosiahnuť buddhovstvo.“ Radšej by sme mali stretnúť svoje podstatné ja, ako existuje tu a teraz, ako by sme sa mali upínať na napísané alebo hovorené slovo.

Usilujte sa nedať sa riadiť hodnotami iných, netrápiť sa zbytočnými obavami, ale žiť nekonečne obyčajným životom zbaveným nadbytočných vecí. To je „zenový štýl“.

Keď si osvojíte tieto zvyky – sľubujem, že sú jednoduché –, starosti zmiznú.

Keď si zdokonalíte túto jednoduchú prax, budete žiť oveľa uvoľnenejšie.

Zen ponúka tieto odporúčania na život práve preto, lebo svet je zložitý.

V súčasnosti zen púta čoraz viac pozornosti nielen v Japonsku, ale aj mimo neho.

Pôsobím ako hlavný kňaz v zenovom chráme a pracujem aj ako architekt zenových záhrad – nielen pre zenové chrámy, ale aj pre hotely, veľvyslanectvá a podobne. Zenové záhrady nie sú len pre Japoncov – presahujú náboženstvo a národnosť a môžu uchvátiť aj srdcia ľudí na Západe.

Nemračte sa na ideu zenu, radšej sa pokúste jednoducho postáť pred jednou z týchto záhrad. Môže to osviežiť myseľ a ducha. Chvenie a šum vo vašej mysli odrazu zmĺkne, upokojí sa.

Prišiel som na to, že stretnutie so zenovou záhradou môže odovzdať o chápaní zenu oveľa viac než čítanie množstva textov vysvetľujúcich jeho filozofiu.

Preto som sa rozhodol napísať túto knihu ako praktickú príručku.

Dúfam, že namiesto toho, aby ste pochopili zen iba intelektuálne, osvojíte si cvičenia opísané v knihe ako vlastný druh tréningu.

Majte túto knihu poruke a zakaždým, keď vystrčia rožky úzkosti a starosti, obráťte sa na jej stránky.

Iste na nich nájdete odpovede, ktoré hľadáte.

Gaššó

ŠUNMJÓ MASUNO

PRVÁ ČASŤ

30 SPÔSOBOV

NA POVZBUDENIE

„PRÍTOMNÉHO JA“

Pokúste sa o jemný posun

vo svojich zvykoch

1

UROBTE SI ČAS NA PRÁZDNOTU

Najprv pozorujte sám seba

Buďte so sebou samým takým, aký ste,

ale bez náhlivosti, bez netrpezlivosti.

Má niekto z nás v každodennom živote čas nemyslieť na nič?

Predstavujem si, že väčšina ľudí povie: „Nemám na to ani chvíľu.“

Sme v časovej tiesni, tlačí nás práca a všeličo iné v živote. Moderný život je uponáhľanejší, než bol v minulosti. Celý deň, každučký deň, sa zo všetkých síl usilujeme jednoducho robiť to, čo musíme.

Ak sa ponoríme do rutiny, podvedome, ale nevyhnutne opúšťame svoje pravé ja a pravé šťastie.

Každý deň vám stačí desať minút. Pokúste sa urobiť si čas na prázdnotu, na to, aby ste nemysleli na nič.

Len sa snažte vyprázdniť si myseľ a nebyť zaujatý vecami, ktoré vás obklopujú.

V mysli sa vám budú vynárať rozličné myšlienky, no snažte sa ich zahnať, postupne, jednu za druhou. Keď to urobíte, začnete si uvedomovať prítomnú chvíľu, drobné zmeny v prírode, ktoré vás držia pri živote. Keď vás nebudú rozptyľovať iné veci, môže sa odhaliť vaše čisté, úprimné ja.

Urobte si čas na to, aby ste na nič nemysleli. To je prvý krok k vytvoreniu obyčajného života.

2

VSTAŇTE O PÄTNÁSŤ MINÚT

VČAŠŠIE

Recept pri nedostatku miesta v srdci

Zaneprázdnenosťou strácate srdce.

Keď máme nedostatok času, tento nedostatok zasahuje aj naše srdce. Automaticky hovoríme: „Som zaneprázdnený – nemám čas.“ Pri takomto pocite sa myseľ stáva ešte hektickejšou.

Ale naozaj sme takí zaneprázdnení? Nenútime sa do náhlenia sami?

V japončine sa „zaneprázdnenosť“ zapisuje takými istými znakmi ako „stratiť“ a „srdce“.

Nie sme zaneprázdnení preto, lebo nemáme dosť času. Zaneprázdnení sme preto, lebo nemáme miesto v srdci.

Najmä ak sú okolnosti pohnuté, usilujte sa vstať o pätnásť minút skôr ako zvyčajne. Pretiahnite si chrbát a pomaly dýchajte z miesta pod pupkom – z bodu, ktorý nazývame tanden. Keď si upravíte dýchanie, prirodzene sa vám utíši aj myseľ.

Keď potom budete vychutnávať šálku čaju alebo kávy, pozerajte sa cez okno na oblohu. Usilujte sa počúvať vtáčí štebot.

Zvláštne! Práve takto si vytvoríte priestor v mysli.

Netreba veľa. Stačí, že vstanete o pätnásť minút skôr, a zázračne vás to oslobodí od zaneprázdnenosti.

Koniec ukážky

Šunmjó Masuno

Umenie obyčajného života

Ukážka z elektronickej knihy

Table of Contents

Titulná strana

PREDSLOV

PRVÁ ČASŤ

1

2

DRUHÁ ČASŤ

TRETIA ČASŤ

ŠTVRTÁ ČASŤ